**Altia Oyj** oli Soome riigiettevõte, mis tootis alkohoolseid jooke Soomes, Eestis ja Prantsusmaal. 

Ettevõtte peamised sihtturud olid Soome, Rootsi, Norra, Taani, Eesti ja Läti. Altia eraldati 1999. aastal Alkost ja ettevõte arenes kangete alkohoolsete jookide turuliidriks Soomes ja Rootsis, Eestis ja Lätis oli Altia teisel kohal ning Norras ja Taanis neljandal kohal. 2021. aastal liitusid Altia ja Arcus üheks ettevõtteks, moodustades Anora Grupi, mis on Altia järelkäija. Eestis kuulus Altia Grupi koosseisu Altia Eesti AS, mis tänapäeval on tuntud kui Anora Estonia AS.

Altia peakorter asus Helsingis, piiritusetehas Soomes Koskenkorval, villimistehased Soomes Rajamäkil ja Eestis Laabi külas ning konjakitehas Prantsusmaal Cognaci piirkonnas. Tuntuimateks Altia toodeteks Soomes olid Koskenkorva, Sisuviina ja Jaloviina, Rootsis Explorer Vodka, Grönstedts Cognac, Blossa Glögg ja Chill Out veinid, Taanis 1-Enkelt, Eestis Saaremaa Viin ja reisikaubanduses Renault Cognac ja Xanté. Altia tootis ka tollal USA ettevõttele Brown-Forman kuuluvat kaubamärki Finlandia Vodka.

Altia oli 2018. aastast noteeritud Helsingi börsil. Grupi kogukäive 2020. aastal oli 342,4 miljonit eurot.

Ajalugu
-------

Altia eraldus Alkost 1999. aastal Soomes 1990. aastatel käivitunud erastamisprotsesside tulemusel, kui vähendati tsentraliseeritud riigi osakaalu alkoholitootmises. Altia jäi küll riigiettevõtteks, kuid keskendus alkoholi tootmisele, samas kui Alko ülesandeks jäi alkoholi jaemüük.

2010. aastatel jäi Altia mitmeks aastaks kahjumisse, kuid laienes samal ajal jõudsalt edasi. Altia omandas 2009. aastal Grönstedtsi ja Amundseni konjakimargid, valiku Rootsi ja Taani traditsioonilisil kange alkoholi ja veinibrände ning Renault Cognaci kaubamärgi 2010. aastal ning Xanté ja Arsenitchi kaubamärgid 2012. aastal. Altia teatas 2013. aasta juunis ka Larseni ja Taani akvaviidi Brøndums omandamisest, millega kuulus Altiale 23 protsenti Taani akvaviidi turust.

2020. aasta septembris teatasid Altia ja Arcus liitumisplaanidest. Ettevõtete nõukogude teatel sai Altia aktsionäridel olema ettevõttes 53,5 ja Arcuse aktsionäridel 46,5 protsendi suurune osalus. Liitumise eesmärgiks oli koos tugevamalt kasvada Põhjamaades ja laieneda ka väljapoole. Norra, Rootsi ja Soome konkurentsiametitelt loa saamiseks pidid mõlemad firmad müüma maha mõned kaubamärgid, et vältida monopoolse seisundi teket turul. Näiteks Altia pidi lõpetama Eestis toodetud metsmaasikalikööri müügi Norra turul ning müüma Skåne akvaviidi ja mitmed teised kaubamärgid Rootsi firmale Galatea. 1. septembrist 2021 ühinesid ettevõtted lõplikult, moodustades Anora Grupi.

Tegevjuhid
----------

* Antti Pankakoski (2007–2013)
* Pekka Tennilä (2014–2021)

Altia Koskenkorva piiritusetehas, 2009

Vaata ka
--------

* Altia Eesti AS
* Anora Grupp
* Alko

Viited
------

1. 1 2 3 4 5  "Altia Oyj:n tilinpäätöstiedote 2020: Poikkeuksellisen vahva suoritus koronavuonna". *Arvopaperi*. 25.2.2021.
2. ↑  Kahkonen, Heikki (11.12.2017). "HS: Etelä-Pohjanmaalla toimiva juomayhtiö Pramia haluaa ostaa Altian". *Viisi Tähteä*.
3. ↑  "Viinatootja Altia jäi kahjumisse". *Äripäev*. 25.04.2018.
4. ↑  "Altia: Full-year 2020 results" (PDF). *Altia*. 25.02.2021.
5. ↑  "History of Altia". *Anora Industrial*. Vaadatud 21.06.2023.
6. ↑  "Altia grupp jõudis kasumisse". *Postimees*. 04.03.2016.
7. ↑  "Altia saab Larseni ostuga maailma suuruselt kuuendaks konjakimajaks". *Delfi*. 10.06.2013.
8. ↑  Jõgi, Anu (20.09.2020). "Napsifirma Altia ühineb Norra konkurendiga". *Äripäev*.
9. ↑  Õepa, Aivar (19.04.2021). "Soome börsifirma ohverdab Eesti likööri ühinemise altarile". *Ärileht*.
10. ↑  Carruthers, Nicola (26.07.2021). "Altia and Arcus divest aquavit brands". *The Spirits Business*.
11. ↑  "Merger between Altia and Arcus". *Anora Grupp*. Vaadatud 21.06.2023.

Välislingid
-----------

* Altia Grupi koduleht